Liityntäpysäköintialueiden määrä kasvaa Tampereen seudulla – joukkoliikenteen reittien varrella on jo kahdeksan parkkialuetta, ja näille alueille tulee pian kaksi uutta

Pirkanmaan sisäinen työmatkaliikenne helpottuu loppuvuoden aikana entisestään, kun maakunnan alueella avataan kolme uutta liityntäpysäköintialuetta. Kaikki kolme liityntäpysäköintialuetta tuovat Tampereelle lisää noin 230 ilmaista parkkipaikkaa. Ensimmäinen kolmesta valmistui jo viime viikolla Kaukajärven Hankkioon. Uudessa Hyllilänkadun liityntäparkissa on tilaa lähes sadalle henkilöautolle, ja se palvelee etenkin Kangasalan suunnasta saapuvia. Seuraavaksi valmistuu Lempäälän Sääksjärven liityntäpysäköintialue. Helsinki–Tampere-moottoritieltä löytyvän Sääksjärven eritasoliittymän tuntumaan rakennetaan paraikaa liityntäparkkia, joka tarjoaa parkkipaikkoja hieman yli 60 henkilöautolle. Pirkanmaan ely-keskuksen liikennejärjestelmäyksikön päällikön Harri Vitikan mukaan tavoitteena on, että Sääksjärven liityntäparkki valmistuu kahden viikon sisällä. – Se on jo päällystetty, loppusuoralla mennään. Joulukuun alussa Nokian rautatieasemalle avataan uusi liityntäpysäköintialue. Rautatieaseman edessä on jo entuudestaan kaksi pysäköintialuetta, sekä linja-autoasemalla on yksi parkkialue. Nykyisissä pysäköintialueissa on yhteensä noin 60 parkkiruutua. Uusi, neljäs, pysäköintialue moninkertaistaa Nokian rautatieaseman parkkipaikkakapasiteetin, sillä pian avattavassa liityntäpysäköintialueessa on 160 paikkaa. – Tuo 160 paikkaa ei täytä koko pysäköintialueelle varattua vuokra-aluetta, eli paikkojen määrää voidaan tarpeen vaatiessa lisätä, kertoo kaupunkikehitysjohtaja Mikko Nieminen . Pysäköintialue tulee tarpeeseen, sillä Nokian ja Tampereen välisiä junayhteyksiä lisätään. 15. joulukuuta lähtien kaupunkien välillä kulkee neljätoista uutta lisävuoroa päivässä. Niemisen mukaan liityntäpysäköintialueen on tarkoitus valmistua lähijunien lisävuorojen käyttöönottopäivään mennessä. Lisää liityntäpysäköintialueita Tampereen joukkoliikenteen reittien varsilta löytyy Kaukajärven Hyllilänkadun parkkialueen myötä nyt kahdeksan liityntäpysäköintialuetta. Esimerkiksi Niihamankadun 70-paikkainen liityntäparkki on kovassa käytössä, Pirkanmaan ely-keskuksen liikennejärjestelmäyksikön päällikön Harri Vitikan mukaan toisinaan jopa täynnä. – Niihamaa pystyttäisiin nykyisellä paikallaan hieman laajentamaan. Liityntäparkkeja rakennetaan tulevaisuudessa todennäköisesti lisää. Vitikan mukaan valmisteilla olevassa maankäytön, asumisen ja liikenteen (MAL) sopimuksessa matkaketjuajattelu ja liityntäpysäköinti on vahvasti noussut esiin toimenpidetarpeena. – Valmiita suunnitelmia ei ole vielä olemassa, mutta kohteita löytyy kyllä.